CELEX: 32020R1206
Language: bg
Date: 2020-08-19 00:00:00
Title: Регламент за изпълнение (ЕС) 2020/1206 на Комисията от 19 август 2020 година за изменение на Регламент за изпълнение (ЕС) 2019/1323 на Комисията относно извънредни мерки за подпомагане на пазара в сектора на яйцата и сектора на птичето месо в Италия

20.8.2020   
               
               
                  BG
               
               
                  Официален вестник на Европейския съюз
               
               
                  L 273/1
               
            
         РЕГЛАМЕНТ ЗА ИЗПЪЛНЕНИЕ (ЕС) 2020/1206 НА КОМИСИЯТА
         от 19 август 2020 година
         за изменение на Регламент за изпълнение (ЕС) 2019/1323 на Комисията относно извънредни мерки за подпомагане на пазара в сектора на яйцата и сектора на птичето месо в Италия
         ЕВРОПЕЙСКАТА КОМИСИЯ,
         като взе предвид Договора за функционирането на Европейския съюз,
         като взе предвид Регламент (ЕС) № 1308/2013 на Европейския парламент и на Съвета от 17 декември 2013 г. за установяване на обща организация на пазарите на селскостопански продукти и за отмяна на регламенти (ЕИО) № 922/72, (ЕИО) № 234/79, (ЕО) № 1037/2001 и (ЕО) № 1234/2007 на Съвета (1), и по-специално член 220, параграф 1, буква а) от него,
         като има предвид, че:
         
                     (1)
                  
                  
                     В контекста на появата на огнища на инфлуенца по птиците Комисията прие два регламента относно извънредни мерки за подпомагане на пазара. С Регламент за изпълнение (ЕС) 2018/1506 на Комисията (2) са обхванати огнищата от 30 април 2016 г. до 28 септември 2017 г., а с Регламент за изпълнение (ЕС) 2019/1323 на Комисията (3) — тези от 1 октомври 2017 г. до 30 юни 2018 г.
                  
               
                     (2)
                  
                  
                     Италия информира Комисията, че в процеса на прилагане на тези регламенти редица стопанства, засегнати от огнищата преди 28 септември 2017 г. и компенсирани в рамките на Регламент за изпълнение (ЕС) 2018/1506, също така са били засегнати и след 28 септември 2017 г. от ветеринарните ограничения под формата на продължаване на задължителното закриване и произтичащите от това икономически загуби, попадащи в периода, обхванат от Регламент за изпълнение (ЕС) 2019/1323.
                  
               
                     (3)
                  
                  
                     Комисията получи официално искане от Италия да включи тези стопанства в обхвата на Регламент за изпълнение (ЕС) 2019/1323, за да даде възможност за компенсирането на техните икономически загуби след 28 септември 2017 г. С Регламент за изпълнение (ЕС) 2018/1506 се ограничава допустимостта за частично финансиране от Съюза до разходи, които са били изплатени на бенефициерите Италия до 30 септември 2019 г., докато съгласно Регламент за изпълнение (ЕС) 2018/1506 все още са позволени плащания до 30 септември 2020 г.
                  
               
                     (4)
                  
                  
                     Поради това Регламент за изпълнение (ЕС) 2019/1323 следва да бъде съответно изменен.
                  
               
                     (5)
                  
                  
                     Мерките, предвидени в настоящия регламент, са в съответствие със становището на Комитета за общата организация на селскостопанските пазари,
                  
               ПРИЕ НАСТОЯЩИЯ РЕГЛАМЕНТ:
         
            Член 1
            Член 1 от Регламент за изпълнение (ЕС) 2019/1323 се заменя със следното:
            
               
                  „Член 1
                  Съюзът предоставя частично финансиране, равно на 50 % от разходите, направени от Италия за подпомагане на пазара на яйца за люпене, яйца за консумация и птиче месо, който беше сериозно засегнат от 45-те огнища на високопатогенна инфлуенца по птиците от подтип H5, установени и нотифицирани от Италия в периода от 1 октомври 2017 г. до 30 юни 2018 г., и огнищата, нотифицирани от Италия от 20 юли 2017 г. до 28 септември 2017 г., които доведоха до задължителното закриване на стопанства след 28 септември 2017 г.“
               
            
         
         
            Член 2
            Настоящият регламент влиза в сила на третия ден след деня на публикуването му в Официален вестник на Европейския съюз.
            
         
         
            Настоящият регламент е задължителен в своята цялост и се прилага пряко във всички държави членки.
            Съставено в Брюксел на 19 август 2020 година.
            
               
                  За Комисията
               
               
                  Председател
               
               Ursula VON DER LEYEN
            
         
         
            (1)  ОВ L 347, 20.12.2013 г., стр. 671.
         
            (2)  Регламент за изпълнение (ЕС) 2018/1506 на Комисията от 10 октомври 2018 г. относно извънредни мерки за подпомагане на пазара в сектора на яйцата и сектора на птичето месо в Италия (ОВ L 255, 11.10.2018 г., стр. 1).
         
            (3)  Регламент за изпълнение (ЕС) 2019/1323 на Комисията от 2 август 2019 г. относно извънредни мерки за подпомагане на пазара в сектора на яйцата и сектора на птичето месо в Италия (ОВ L 206, 6.8.2019 г., стр. 12).